**ՀԻՄՆԱՎՈՐՈՒՄ**

**«ԱՌԱՆՑ ՄԱՐԴՈՒ ԿԱՄ ՆՐԱ ՕՐԻՆԱԿԱՆ ՆԵՐԿԱՅԱՑՈՒՑՉԻ ՀԱՄԱՁԱՅՆՈՒԹՅԱՆ ՄԱՐԴՈՒ ԿՅԱՆՔԻՆ ՍՊԱՌՆԱՑՈՂ ՎՏԱՆԳԻ ԴԵՊՔՈՒՄ ԲԺՇԿԱԿԱՆ ՕԳՆՈՒԹՅՈՒՆ ԵՎ ՍՊԱՍԱՐԿՈՒՄ ԻՐԱԿԱՆԱՑՆԵԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1. Ընթացիկ իրավիճակը և իրավական ակտի ընդունման անհրաժեշտությունը**

«Առանց մարդու կամ նրա օրինական ներկայացուցչի համաձայնության մարդու կյանքին սպառնացող վտանգի դեպքում բժշկական օգնություն և սպասարկում իրականացնելու կարգը սահմանելու մասին» Կառավարության որոշման նախագծի ընդունումը բխում է «Բնակչության բժշկական օգնության և սպասարկման մասին» օրենքի 24-րդ հոդվածի 1-ին մասի 1-ին կետի պահանջներից։

Ներկայացվող նախագծով առաջարկվում է սահմանել առանց մարդու կամ նրա օրինական ներկայացուցչի համաձայնության մարդու կյանքին սպառնացող վտանգի դեպքում բժշկական օգնություն և սպասարկում իրականացնելու ընթացակարգը, ներառյալ կյանքին սպառնացող վտանգի դեպքերի ցանկը, բժշկական օգնության և սպասարկման վայրը, եղանակները, բժշկական օգնություն և սպասարկում տրամադրելուց հետո բուժաշխատողի կողմից պարտադիր կատարվելիք գործողությունները։

**2. Առաջարկվող կարգավորումների բնույթը**

«Բնակչության բժշկական օգնության և սպասարկման մասին» օրենքի 16-րդ հոդվածը, որպես ընդհանուր կանոն, սահմանում է բժշկական միջամտության համար մարդու գրավոր համաձայնության անհրաժեշտությունը։ Ընդհանուր կանոնից բացառություն սահմանում է նույն օրենքի 24-րդ հոդվածի 1-ին մասի 1-ին կետը, ըստ որի առանց մարդու կամ նրա օրինական ներկայացուցչի համաձայնության բժշկական օգնություն և սպասարկում կարող է տրամադրվել կյանքին սպառնացող վտանգի դեպքերում։ Այդուհանդերձ, գործող օրենքը չի սահմանում «կյանքին սպառնացող վտանգ» հասկացության իրավական բովանդակությունը և նման դեպքերի ցանկը։ Միևնույն ժամանակ, օրենքի 24-րդ հոդվածի 1-ին մասի 1-ին կետը ՀՀ կառավարությանը լիազորություն է վերապահել սահմանելու առանց մարդու կամ նրա օրինական ներկայացուցչի համաձայնության մարդու կյանքին սպառնացող վտանգի դեպքում բժշկական օգնություն և սպասարկում իրականացնելու կարգը։

Ըստ այդմ, ներկայացված նախագծով սահմանվում են կյանքին սպառնացող վտանգի դեպքում բժշկական օգնության և սպասարկման իրականացման կարգը, մասնավորապես` վերջինիս իրականացման վայրը, կարգը, բուժաշխատողների այդ մասով իրավունքների և պարտականությունների շրջանակը։

Նախագիծը մշակվելիս ուսումնասիրվել է Կանադայի, Լիտվայի, ՌԴ ոլորտային օրենսդրությունը։

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Առողջապահության նախարարության և ՀՀ ԱՆ «Ակադեմիկոս Ս.Ավդալբեկյանի անվան առողջապահության ազգային ինստիտուտ» ՓԲԸ-ի աշխատակիցների կողմից:

**4. Ակնկալվող արդյունքը**

Նախագծի ընդունմամբ ակնկալվում է հստակ իրավակարգավորման ենթարկել առանց մարդու կամ նրա օրինական ներկայացուցչի համաձայնության մարդու կյանքին սպառնացող վտանգի դեպքում բժշկական օգնություն և սպասարկում իրականացնելու ընթացակարգը` սահմանելով նման դեպքերում տրամադրվող բժշկական օգնության և սպասարկման պայմանները, բուժաշխատողների իրավունքների և պարտականությունների շրջանակը։